Folketing
1999-02-26

Danske eksperter har som bekendt allerede gennemgået forsøgsresultaterne, både ud fra en medicinsk, ud fra en social og samfundsvidenskabelig vinkel, og de danske eksperter har ikke fundet videnskabelig dokumentation for, at man faktisk har været i stand til bedre at nå de behandlingsafvisende hårde stofmisbrugere, som man ikke har kunnet nå med de eksisterende tilbud. Der ses heller ikke dokumentation for, at dødeligheden reelt har været lavere, end hvad der ses i eksisterende metadonbehandlingstilbud andetsteds. Og der er rejst det spørgsmål, om det ikke har været den ledsagende intensive psykosociale indsats, der har haft den afgørende betydning snarere end selve heroinen. På den baggrund knytter der sig naturligvis en særlig interesse til WHO's uafhængige ekspertevaluering af forsøget, og regeringen har vedholdende givet udtryk for den opfattelse, at det var nødvendigt i hvert fald at afvente fremkomsten af denne uafhængige ekspertvurdering. Den foreligger desværre ikke endnu, og vi kan vist først forvente at få kendskab til den engang i det sene forår.